### Resumé

Byrådet vedtog d. 7. februar 2024 forslag til kommunale handleplaner for Natura 2000-områderne i Vejle Kommune. Forslagene har nu været i 8 ugers høring. Senest den 3. juli 2024 skal kommunalbestyrelsen vedtage de endelige kommunale handleplaner. Der er kun kommet bemærkninger fra Miljøstyrelsen (MST) til de dele af Natura 2000-områderne, der er beliggende i Vejle Kommune. Bemærkningerne er af generel teknisk karakter. Forvaltningen vurderer ikke, at den kommende planperiode vil medføre væsentlige ændringer i ressourceforbrug og økonomi. Handleplanerne følger udmøntningen af den overordnede statslige planlægning og EU’s direktiver. Handleplanerne ligger dermed over Kommuneplanen og skal derfor vedtages af Byrådet.

### Sagsfremstilling

### Baggrund for Natura 2000

Natura 2000 er betegnelsen for et netværk af særligt beskyttede områder i EU. Grundlaget for Natura 2000-områderne er EU’s habitatdirektiv og fuglebeskyttelsesdirektiv. Målet med områderne er af bevare og beskytte naturtyper og vilde dyre- og plantearter, som er sjældne, truede eller karakteristiske for EU-landene, og dermed stoppe tabet af biodiversitet.

I det enkelte Natura 2000-område er medlemslandene i EU forpligtigede til at sikre eller genoprette en gunstig bevaringsstatus for de forskellige naturtyper og arter, som området er udpeget for. Gunstig bevaringsstatus betyder, at arterne og naturtyperne er beskyttet i tilstrækkeligt omfang til, at naturtyperne og levestederne ikke går tilbage, og at arterne på lang sigt kan opretholde levedygtige bestande, og naturtyperne kan bevare sine særlige karakteristika.

Medlemslandene skal gøre en aktiv indsats for at sikre eller genoprette naturen i Natura 2000-områderne.

### Biodiversitetskrisen

Forvaltningen af Natura 2000-områderne, er et vigtigt aktiv i forhold til den biodiversitetskrise, som vi også står midt i. Lige nu uddør unaturligt mange arter verden over på grund af menneskets aktiviteter, hovedsageligt ødelæggelse af levesteder. I takt med at mennesket er blevet dygtigere til at udnytte jordens ressourcer, til fx landbrug, skovdrift, råstofgravning, er mange levesteder helt eller delvist blevet ødelagt, formindsket og fragmenteret. Dette har gjort at mange arter er sårbare eller helt udryddet. Etablering af store sammenhængende naturområder med naturlige processer, fx tilstedeværelsen af flere arter af planteædere, kan fremme tilstedeværelsen af sårbare arter og give dem en større robusthed.

### Natura 2000-planlægning

Grundlaget for den danske indsats er de nationale Natura 2000-planer, som er en samlet plan for en væsentlig del af [adresse] natur. Natura 2000-planerne udarbejdes af staten, og de sætter mål og tidsrammer for de nødvendige indsatser i hvert af de 250 nationalt udpegede Natura 2000-områder. Planerne er bindende for myndighederne og danner grundlag for myndighedernes og offentlige lodsejeres indsats.

På baggrund af statens Natura 2000-planer skal Miljøstyrelsen og kommunerne udarbejde Natura 2000-handleplaner for hvert enkelt Natura 2000-område. Handleplanerne har til formål at udmønte de statslige Natura 2000-planer.

Staten offentliggjorde d. 3. juli 2023 Natura 2000-planer for tredje planperiode 2022-2027. Kommunalbestyrelsen skal jf. miljømålsloven efter offentliggørelsen af Statens Natura 2000-planer vedtage forslag til kommunale handleplaner og senest et år efter offentliggørelsen vedtage de endelig kommunale handleplaner.  Byrådet vedtog den 7. februar 2024 forslag til de kommunale handleplaner, som har været i 8 ugers offentlig høring.  Høringsperioden er nu overstået, og jf. § 46c vedtager kommunalbestyrelsen senest et år efter Natura 2000-planens offentliggørelse, den endelig handleplan – dvs. d. 3. juli 2024.

### Natura 2000-handleplaner i Vejle Kommune

Der er i alt otte Natura 2000-områder i Vejle Kommune. Tre af Natura 2000-områderne i Vejle Kommune ligger på tværs af kommunegrænsen, og i disse tilfælde er handleplanerne udarbejdet i samarbejde med de relevante nabokommuner. I de tilfælde hvor Natura 2000-området indeholder fredskovspligtige arealer med udpegede skovnaturtyper, er handleplanerne udarbejdet i samarbejde med Miljøstyrelsen, da de er handleplanmyndighed på de fredskovspligtige arealer i Natura 2000-områderne. For hver af handleplanerne har én myndighed været tovholder og de øvrige myndigheder har bidraget til udarbejdelsen af en samlet handleplan, for de enkelte Natura 2000-områder. Vejle Kommune er tovholder på handleplanerne for N82 - [adresse] og klitter i [adresse], N237 - Jean Christensen og N238 - [adresse]. Derudover har Vejle Kommune udarbejdet en hvidbog for handleplanerne for N79 - [adresse], N80 - Høje Bæk og N81 - [adresse] Ådal.

Der er fuld overensstemmelse imellem Natura 2000-handleplanerne og kommunens Biodiversitetsplan 2020-2024.

### Evaluering af Natura 2000-indsatsen i Vejle Kommune

Vejle Kommune har tradition for et godt samarbejde med de private lodsejere, der ejer jord med værdifulde naturområder i kommunen. Blandt disse lodsejere har der været udbredt villighed til at indgå aftaler om opsætning af hegn og naturforvaltning med græssende dyr – primært kvæg. Kommunen har i de fleste tilfælde kunnet søge tilskud til opsætning af hegn i Natura 2000-områderne. Det betyder, at de fleste værdifulde overdrev og enge i Natura 2000-områderne i dag er hegnet og der er i de fleste tilfælde en eller anden form for afgræsning på arealerne.

Opsætning af hegn og afgræsning sikrer eller genopretter ikke i sig selv en gunstig bevaringsstatus for de forskellige naturtyper og arter. Det er forvaltningens vurdering, at der er behov for at tilpasse græsningstryk, græsningsperiode og størrelse af hegningerne, for at kunne opnå gunstig bevaringsstatus for naturtyper og arter.

I de foregående to planperioder har det kun været muligt at søge tilskud til forvaltning af hedenaturtyper via EU’s LIFE-program. Op til anden planperiode søgte Vejle Kommune i samarbejde med andre kommuner et LIFE-projekt ’LIFE Heder – hedepleje på værdifulde arealer med hede’, men kommunerne fik afslag. I de sidste to planperioder har der derfor kun været minimal indsats på de privatejede hedearealer. I denne planperiode er det muligt at søge tilskud til etablering af hegn på hedenaturtyper via tilskudsordningen ’Rydning af tilgroede arealer og forberedelse til afgræsning’.

### Forventet forvaltningsindsats 2022-2027 i Vejle Kommune

I den kommende planperiode lægger forvaltningen op til, at der i samarbejde med de private lodsejere fortsat fokuseres på at få opsat hegn og etableret græsning på de lysåbne naturtyper, hvor der i dag ikke er nogen forvaltning.

Derudover vil der være fokus på naturlige processer og robusthed ved at arbejde for og inspirere lodsejere og dyreholdere til naturnær græsning (lavt græsningstryk i en så stor del af året som muligt), samgræsning med flere arter af planteædere (hest, kvæg og geder) og til at indgå i græsningslaug i større sammenhængende hegninger på tværs af ejendomsskel.

Der er mulighed for en gang årligt at søge om tilskud til rydning og hegning i Natura 2000-områderne, men der er på nuværende tidspunkt ingen muligheder for tilskud til at facilitere ændringer i græsningstryk, samgræsning og sammenbinding af eksisterende hegninger.

### Indkommende bemærkninger til høring

Der er kun kommet bemærkninger til handleplanerne fra MST. Til handleplanen for N78 – Skovene nord for [adresse], er der dog kommet høringssvar fra private lodsejere, disse omhandler ikke arealer i Vejle Kommune, hvorfor forvaltningen ikke har kommenteret disse. De fleste bemærkninger til handleplanerne er af generel teknisk karakter, og omhandler henvisninger til ændret lovhjeml og andre mindre til rettelser. Rettelserne kan findes i hvidbogen - hvidbogen er det dokument, som beskriver hvordan forvaltningen forholder sig til de indkommende bemærkninger til Natura 2000-handleplanerne (se bilag).

Derudover er der kommet 2 væsentlige bemærkninger, som er generelle for alle handleplaner i Vejle Kommune:

#### Frivillighed

I Miljøstyrelsens bemærkninger til alle handleplanerne i Vejle Kommune, samt mange andre kommuner landet over, står følgende uddrag:

* ”Miljøstyrelsen henleder opmærksomheden på, at de kommunale Natura 2000-handleplaner er udarbejdet i medfør af Miljømålslovens § 37 a, hvorefter kommunalbestyrelsen udarbejder en handleplan til gennemførelse af Natura 2000 planen inden for kommunens geografiske område på land og for den kystnære del af vanddistriktet. Ifølge Miljømålslovens § 46 a, stk. 4, skal kommunalbestyrelsen sikre gennemførelse af en vedtaget handleplan.
* Kommunalbestyrelsen er dermed forpligtet til at gennemføre Natura 2000-planen, også hvis det skulle vise sig, at de fornødne frivillige lodsejeraftaler ikke kan indgås.
  Den kommunale handleplan må derfor ikke rejse tvivl om, hvorvidt kommunalbestyrelsen er indstillet på at opfylde sine forpligtelser.”

Der har efterfølgende været en dialog imellem KL og MST omkring problemstillingen og de er kommet til enighed om at, følgende sætning indsættes i handleplanerne: ”Det forventes, at Natura 2000-handleplanerne kan gennemføres ad frivillighedens vej.” Denne enighed er bl.a. opnået på baggrund af et notat udarbejdet af Miljøministeriet, hvor det fremgår at frivillighed er hjørnestenen i gennemførsel af planerne.

Med denne formulering får MST, som medudgiver på nogle af handleplanerne, mulighed for at gå andre veje end ad frivillighedens vej, men det forpligter ikke kommunerne til at gøre det samme. Det forventes derfor ikke at der kommer til at være udgifter, som overstiger de afsatte midler, i forbindelse med gennemførslen af de kommunale handleplaner.

Hvidbogen, beskriver blot den nye sætning, som indføres i handleplanerne.

#### Gennemførsel af indsatser fra de forrige handleplaner

Miljøstyrelsen bemærker i forlængelse af ovenstående bemærkning, at:

* ”Miljøstyrelsen forventer, at Natura 2000-handleplanen for anden planperiode opfyldes så hurtigt som muligt og senest i løbet af denne tredje planperiode. Det bør fremgå af Natura 2000-handleplanen, hvordan kommunen forventer at gennemføre de manglende indsatser.”

I flere af vores handleplaner er det beskrevet, at vi ikke er nået helt i mål med indsatserne fra anden planperiode, fordi det ikke har været muligt at gennemfører indsatserne med frivillige aftaler.

Når præmissen, som beskrevet ovenfor er, at gennemførslen af handleplanerne skal gennemføres af frivillighedens vej, forventer forvaltningen ikke at tage andre metoder i brug til gennemførsel af forrige handleplans indsatser. Skulle der opstå en mulighed for at gennemfører indsatser fra forrige handleplan ad frivillighedens vej, vil forvaltningen selvfølgelig understøtte dette.

Forvaltningen har tilrettet forslagene til de kommende handleplaner for de dele der vedkommer Vejle Kommune, og anbefaler vedtagelse af de foreliggende otte forslag til kommunale Natura 2000-handleplaner (se bilag).

### Klima og resiliensvurdering

I denne planperiode er der fokus på naturlige processer og robusthed. Genopretning af naturlige processer, herunder græsning med forskellige planteædere kan hjælpe med at fremme variationen i den vegetation, hvor der kan ophobes CO2. Dyrene bidrager for eksempel med at transportere tunge frø rundt, som resulterer i træer, hvori der kan ophobes store mængder kulstof.

Modeller over globale kulstofbalancer har fx estimeret at ca. halvdelen af den årlige menneskeskabte udledning af CO2 bliver optaget i verdens økosystemer til lands og til havs. Udvidelse og retablering af naturlige økosystemer er derfor vigtig i forhold til ”naturlig” lagring af kulstof.

Desuden giver etablering af store sammenhængende naturområder med naturlige processer, fx tilstedeværelsen af flere arter af planteædere, arter, der ellers er sårbare en større robusthed og resiliens overfor ekstreme klimahændelser som tørke, brand og oversvømmelse.

#### ADMINISTRATIV TILFØJELSE

Hovedpunkterne i høringssvarene fra MST er gennemgået i sagsfremstillingen og bilagene behøver derfor ikke læses, vil man have en mere uddybende gennemgang af forvaltningens bemærkninger og ændringer til handleplanerne findes det i hvidbogen, for hver af Natura 2000-områderne.

### Sagens videre forløb

Sagen skal behandles af Økonomiudvalget og i Byrådet.

### Historik

#### Teknik- og Miljødirektøren indstiller, den 27. maj 2024, punkt 92:

**at**udvalget godkender forvaltningens behandling af høringsprocessen.

#### Beslutning fra Klima-, Natur- og Miljøudvalget, den 27. maj 2024, punkt 92:

Godkendt.

#### Beslutning fra Økonomiudvalget, den 10. juni 2024, punkt 167:

Anbefales.

### Beslutning

Godkendt.

Fraværende: Ken Christiansen. I stedet mødte Yvonne Bech.

Fraværende: Ib Lund. I stedet mødte Mikael Larsen.

Fraværende: David Frandsen.

Fraværende: Paula Laursen.